钦定古今图书集成/明伦汇编/氏族典/第572卷 > 《郑樵通志》 > 端木赐
## 钦定古今图书集成/明伦汇编/氏族典/第572卷 > 《郑樵通志》 > 端木赐

按《史记端木赐传》：“赐，卫人，字子贡，少孔子三十一岁。
子贡利口巧辞，孔子尝黜其辩。田常欲作乱于齐，惮
高国、鲍晏，故移其兵，欲以伐鲁。孔子闻之，谓门弟子
曰：‘夫鲁，坟墓所处，父母之国。国危如此，二三子何为
莫出’？子贡请行，孔子许之，遂行至齐，说田常曰：‘臣闻
之，忧在内者攻彊，忧在外者攻弱。今君忧在内，故曰
‘不如伐吴。伐吴不胜，民人外死，大臣内空，是君上无
彊臣之敌，下无民人之过，孤主制齐者唯君也’’。”田常
曰：“善。虽然，吾兵业已加鲁矣，去而之吴，大臣疑我，奈
何？”子贡曰：“君按兵无伐，臣请往使吴王，令之救鲁而
伐齐。君因以兵迎之。”田常许之，使子贡南见吴王，说
曰：“今救鲁，显名也；伐齐，大利也。以抚泗上诸侯，诛暴
齐，以服彊晋，利莫大焉。”吴王曰：“善。虽然，子待我伐越
而听子。”子贡曰：“王置齐而伐越，则齐已平鲁矣。王必
恶越。臣请东见越王，令出兵以从。”吴王大说，乃使子
贡之越。越王除道郊迎，身御至舍而问曰：“此蛮夷之
国，大夫何以俨然辱而临之？”子贡曰：“夫无报人之志，
而令人疑之，拙也；有报人之意，使人知之，殆也；事未
发而先闻，危也，三者举事之大患。吴王为人猛暴，群
臣不堪，国家敝于数战，士卒弗忍，百姓怨上，大臣内
变，子胥以谏死，大宰嚭用事，顺君之过，以安其私，是
残国之治也。今王诚发士卒佐之，以徼其志，重宝以
说其心，卑辞以尊其礼，其伐齐必也。彼战不胜，王之
福矣；战胜必以兵临晋，臣请北见晋君，令共攻之，弱
吴必矣。其锐兵尽于齐，重甲困于晋，而王制其敝，此
灭吴必矣。”越王大说，许诺。子贡遂行报吴王，于是吴
王乃遂发九郡兵伐齐。子贡因去之晋，谓晋君曰：“齐
与吴将战，彼战而不胜，越乱之必矣。与齐战而胜，必
以其兵临晋，修兵休卒以待之。”晋君许诺。子贡去而
之鲁，吴王果与齐人战于艾陵，大破齐师，获七将军
之兵而不归。果以兵临晋，与晋人相遇黄池之上，吴
晋争强，晋人击之，大败吴师。越王闻之，涉江袭吴。吴
王闻之，去晋而归，与越战于五湖，三战不胜，城门不
守。越遂围王宫，杀夫差而戮其相。故子贡一出，存鲁，
乱齐，破吴，强晋而霸越。十年之中，五国各有变。子贡
好废举，与时转货。赀喜扬人之美，不能匿人之过，常
相鲁、卫，家累千金，卒终于齐。